Mikel Urkixo Aierdi

Mikel Urkixo Aierdi (Zeberio, Bizkaia, 1981eko irailaren 18a) Euskara eta Literatura irakaslea eta idazlea da. Hustu artekoak poesia liburua kaleratu zuen 2022an maiteminetan ibilitakoari idatzitako poemez.

 Bizitza 
Zeberion jaio zen. Aita portugaletetar Miguel Urkixo, ama zeberioztar Iluminada Aierdi, Olatxu tabernako alaba.

Zeberioko eskola publikoan egin zituen lehen ikasketak. Handik Laudioko institutura joan zen batxilergoa egitera. Euskal Herriko Unibertsitatean Soziologia ikasketak egin zituen lehenik eta Euskal filologian lizentziatu zen ostean.  2022tik Arratia BHI institutuan dihardu irakasle.

 Irakasle 
Euskara eta Literatura irakaslea, bere ikasleak poesiara hurbiltzen saiatzen da. Libe Goitia poetaren hitzak horren lekuko: Poesiaren lehen hurbilketa Bigarren Batxilergoan izan zen, ia txiripaz. Euskarako klasean, eduki genuen irakasle bat poemei buruz hitz egin ziguna, baina abestien bitartez. Iruditzen zait askotan berbak abestien bitartez errazago heltzen direla pertsonengana, eta uste dut horregatik hasi nintzela idazten, heldu zitzaidan moduagatik. Idaztera ere animatzen ditu ikasleak eta bat baino gehiago dira Urruzuno literatur lehiaketan sarituak izan direnak. Urruzunotarrak Arratian ekitaldirako Mikelek idatzi zuen Idatziaren garrantziaz testuan honako hau irakur daiteke: ... argi izan behar dugu idazteak eta arteak, sormenak azken batean, behar dutela izan Hezkuntzaren zutabeetako bat. Gure ikasleak sorkuntzara bideratu behar ditugu. Horretan, geuk ere -irakasleok- badugu egitekorik. PASIOA jarri behar zaio artea eta literatura irakasteari. Ikasleak harrapatu. Ez da erraza. Eta ez ditugu denak harrapatuko. Idazleak eta artistak "rara avis"ak, gutxi batzuk, izaten baitira. Baina sentsibilitate berezia duten horiek lagundu behar ditugu. Eta ez dago formula bakarra. Nork bere liburuxka erabiliko du, eta denak dira zilegi. Baina liburuxka edo formula guztiek oinarri berbera izan behar dute: PASIOA. PASIOA hizkuntzarekiko, letrekiko.

 Idazle 
Zer edo zer idatzi izan du, baina oso gauza txikiak izan dira, "balio literariorik gabekoak" bere esanetan. 2021eko Gabonetan izandako makalaldi baten ondorioz, idazteari ekin eta literaturara salto egin zuen 2022an. Sei edo zazpi hilabetez kaxoi batean baztertuta izan ondoren, garai ilunetan “bulkadaz eta desesperazioz” idatzitako 40 poemak argitaratzea erabaki zuen, eta Hustu artekoak liburu autoekoitzia izan zen emaitza. Berez, desamodioari lotutako olerkiak biltzen ditu lanean, baina guztiak ez dira maitasun harremanetan izandako esperientziak, eta are gutxiago, idazlearen bizipen pertsonalak. 

Liburuko olerkiak lauzpabost egunetan idatzi zituen, eta bere buruari esaten zion: “Ez irakurri, irakurtzen badituzu, denak ezabatuko dituzulako”. Eta horregatik utzi zituen sei edo zazpi hilabetez kaxoi batean, irakurri gabe, argitaratzea erabaki zuen arte.

Hasieran 150 ale atera eta inguruan saltzen hasi ziren, baina Elkarrek liburua eskatu eta baiezkoa eman zien.

2024an bigarren liburua kaleratu zuen, Euskal Herria underground. 1986-2015 bidaia elektroniko bat. Liburuak musika estilo horren 14 protagonistaren testigantzak jasotzen ditu, musika elektroniko bazterrenekoenak egin duen ibilbidea jakitera emateko. Musika elektronikoak euskal lurretan izan zuen zabalkundea aztertu du Urkixok. Mainstreama alboratu eta elektronikan erreferentzia izan diren  musikari, ekoizle zein zaletuen elkarrizketak biltzen ditu liburuak, ikuspegi osotua eskaintzeko asmoz. Idazlearen esanetan "mundu osoan zehar abiadura bizian zabaldu zen kultura elektroniko haren barrenak erakusteko irrika duten istorioak jasotzen dira liburuan.  Gure elektronikaren historia protagonista izan direnek kontatua. Hori zen zuzena. Beraiek ziren berba egin behar zutenak".Musika elektroniko bazterreko eta autentikoenak gure herrian zer bide egin zuen ulertu edo ezagutu nahi duenarentzat, ezinbestekoa.2025ean bere bigarren poema liburua argitaratu zuen, 50 (berrogeita hamar).Belaunaldi baten porrotak kontatzen dira liburuan: politikoak, pertsonalak, bizitza proiektuenak... Porrot egitearen edertasuna aldarrikatzen du egileak. Irakurleak umorea aurkituko du liburuan, baita galtzalearen esperantzazko begirada ere.Porrot egiten duenak eta amildegia ikusten duenak, gero bizitzari irribarrez begiratzen dio.

 Argitalpenak 

 Hustu artekoak (Erroteta, 2022)
 Euskal Herria underground (Ediciones Beta, 2024)    
 50 (berrogeita hamar) (Ediciones Beta, 2025)    
 Iruditegia 

 Erreferentziak 

 Kanpo estekak 

 Mikel Urkixo idazleari elkarrizketa Hustu artekoak olerki liburuari buruzBegitu, Youtube

 Igor Estankonaren Moskito liburuari buruzko kritika Begitu, 2020-10-15
 Iruña-Veleiari buruzko Mikel Urkixoren iritziaBloga 
 Bergarako Txapa irrati libreak EH underground liburuaren aurkezpenean egindako zuzenekoa 
 "Bere bigarren poema liburua argitaratu dau Mikel Urkixok" (bideoa Begitu) 
 Euskadi Irratiko Baipasa saioan eginiko elkarrizketa, 2024-11-29 

Kategoria:Zeberiotarrak
Kategoria:Euskal Herriko idazleak
Kategoria:Irakasleak
Kategoria:Poetak
Kategoria:Euskal poetak